Polisieman skiet inbreker doodArgieffoto ’n Polisiebeampte het Maandagmiddag ’n onbekende man wat hy in sy huis in Khayelitsha in die Wes-Kaap betrap het, doodgeskiet. Die Onafhanklike Polisieondersoekdirektoraat (Opod) ondersoek die voorval. Sontaga Seisa, woordvoerder van Opod, het in ’n verklaring gesê die polisiebeampte, wat nie tydens die voorval aan diens was nie, het omstreeks 13:00 tuis gekom en die inbreker in sy huis betrap. Die inbreker het glo ’n vuurwapen op die polisiebeampte gerig wat in reaksie ook na sy vuurwapen gegryp het. Die polisiebeampte het ’n skoot afgevuur en die inbreker is doodgeskiet, lui die verklaring. Die oorledene is in dié stadium nog nie geïdentifiseer nie. Die Wes-Kaapse polisie het aan Maroela Media bevestig dat Opod die saak ondersoek en wou geen verdere kommentaar lewer nie.